**BTTR420OMA Politikai struktúrák, államrendszerek, intézmények**

*Kedd 14–16.00; XII-es terem*

A tantárgy a modern politikai rendszerek működését és kialakulását mutatja be. Az előadás elsősorban a liberális parlamentarizmus és a plurális demokrácia elveit, értékeit és politikai gyakorlatát elemzi, a hozzá kapcsolódó kurzusok pedig az európai (atlanti) és a magyar történelemben kialakult politikai formációkat, azok strukturális jellemzőit vizsgálja, építve a hallgatók által már korábban elsajátított politika- és társadalomtörténeti ismeretekre. Az előadás érzékelteti a hierarchikus, előjogokra épülő rendi társadalom és az egyenlőségelvű polgári társadalom szerveződésének különbségeit, bemutatja a civil társadalom alapintézményeit, a természetes jogokból levezetett szabadságjogokat, s kitér a szociális jogokra is. Foglalkozik a civil szerveződések és a politikai szervezetek megkülönböztetésével, a politikai társadalom modernkori kibővülésével, a választási rendszerekkel. A republikánus hagyományon keresztül vizsgálja a politikai részvétel lehetőségeit, az eltérő szabadságértelmezéseket, az önkormányzatokat, és bemutatja a politikai intézmények, köztük a pártok működését. Ismerteti a hatalommegosztás dimenzióit, a politikai nyilvánosság modernkori változástörténetét a klasszikus értelmezéstől egészen a mai hálózatos és mozaikos közszféra-modellig.

Tematika:

1. A rendiség mint társadalomszervezeti struktúra

2. A rendi alkotmányosság

3. A természetjogi hagyomány és a szabadságjogok

4. Republikánus szabadságértelmezés és a politikai részvétel

5. Politikai jogok és önkormányzatok

6. A civil szerveződésektől a politikai mozgalmakig

7. A polgári parlamentarizmus modellje

8. A pártok és a politikai társadalom

9–10. A nyilvánosság modelljei (kritikai nyilvánosság; a közszolgálati modell; a közszférák hálózatos és mozaikos szerveződése)

11. A hatalom megosztása

12. A modern demokrácia

Szakirodalom:

–Arblaster, Anthony: Félelem a demokráciától. Műhely, 1995. 5. sz. 4–14.

– Berlin, Isaiah: A szabadság két fogalma. In: Berlin, Isaiah: Négy esszé a szabadságról. Európa Könyvkiadó, Budapest, 1990. 334–443.

– Bibó István: Az államhatalmak elválasztása egykor és most. In: Bibó István: Válogatott tanulmányok. 1945–1949. Magvető Könyvkiadó, Budapest, 1986. 367–397.

– Constant, Benjamin: A régiek és a modernek szabadságának összevetése. In: Ludassy Mária (szerk.) Benjamin Constant: A régiek és a modernek szabadsága. Atlantisz Könyvkiadó, Budapest, 1997. 235–260., 271–272.

– Csepeli György – Papp Zsolt – Pokol Béla: Modern polgári társadalomelméletek. Alfred Schütz, Jürgen Habermas, Talcott Parsons és Niklas Luhmann rendszere. Bp., 1987.

– Dénes Iván Zoltán: A köz java és az egyén boldogsága: A politikai és az egyéni szabadság viszonya. Világosság, 1998. 5–6. sz. 114–131.

Dunn, John (szerk.): A demokrácia. Befejezetlen utazás Kr. e. 508. – Kr. u. 1993. Akadémiai Könyvkiadó, Budapest, 1995.

– Freeden, Michael: A jogok megjelenése a politikában. Műhely, 1997. 4. sz. 69–73.

– Halmai Gábor: Az egyesülés szabadsága. Az egyesülési jog története. Budapest, 1990.

– Keane, John: Média és demokrácia. Budapest, 1999.

– Keane, John: A civil társadalom. Régi képzetek, új látomások. Budapest, 2004. 139–165.

– Keane, John ed. Civil Society and the State: New European Perspectives. London–New York, 1988.

– Kis János: Közjó és honpolgári erény. A magyar republikánusok javaslata a liberalizmus kiigazítására. Világosság, 1998. 2. sz. 36–53.

– Kumar, Krishan: Civil társadalom. Egy fogalom újrafelfedezése. Mozgó Világ, 1992. 7. sz. 4–16.

– Ludassy Mária: Téveszméink eredete. Atlantisz Kiadó, Budapest, 1991. 7–31., 60–72.

– Manent, Pierre: A liberális gondolat története. Tanulmány Kiadó, Pécs, 1994. 13–20., 33–53., 71–101., 107–115., 129–140.

– Pajkossy Gábor: Polgári átalakulás és nyilvánosság a magyar reformkorban. MTA Történettudományi Intézet, Budapest, 1991.

– Péter László: Volt-e magyar társadalom a XIX. században? A jogrend és a civil társadalom képződése. In: Uő: Az Elbától keletre. Tanulmányok a magyar és kelet-európai történelemből. Osiris Könyvkiadó, Budapest, 1998. 148–186.

– Péter László: Az állam és az egyház viszonya és a civil társadalom Magyarországon: történeti áttekintés. In: Uő: Az Elbától Keletre. Tanulmányok a magyar és a kelet-európai történelemből. Osiris Könyvkiadó, Budapest, 1998. 355–378.

– Pokol Béla: Modernizáció – a társadalom alrendszereinek funkcionális elkülönülése. (Niklas Luhmann modernizáció-elméletéről.) Társadalomtudományi Közlemények, 1983. 3. sz.

– Sajó András: Szabadság, emberi jog, alkotmányosság. Magyar Tudomány, 1996. 1. sz. 1–14.

– Seligman, Adam B.: A civil társadalom eszméje. Budapest, 1997.

– Skinner, Quentin: A szabadság és honpolgárság két rivális hagyománya. Világosság, 1995. 10. sz. 21–33.

– Tamás Gáspár Miklós: Értekezés a civil társadalomról. Világosság, 1995. 8–9. sz. 28–39.

– Tóth Zoltán: A rendi norma és a „keresztyén polgárisodás” Társadalomtörténeti esszé. Századvég, 1991. 2–3. sz. 75–129.

– Tuck, Richard: Hobbes.Atlantisz Könyvkiadó, Budapest, 1993. 71–100.

Debrecen, 2019. február 12.

Miru György

egyetemi docens